[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 31.7.2007

COM(2007) 459 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Έκθεση 2001–2005 για την εφαρμογή του καθεστώτος μακροπρόθεσμων εθνικών ενισχύσεων υπέρ της γεωργίας των βόρειων περιοχών της Φινλανδίας κατ' εφαρμογή της απόφασης 2002/404/ΕΚ της Επιτροπής

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Έκθεση 2001–2005 για την εφαρμογή του καθεστώτος μακροπρόθεσμων εθνικών ενισχύσεων υπέρ της γεωργίας των βόρειων περιοχών της Φινλανδίας κατ' εφαρμογή της απόφασης 2002/404/ΕΚ της Επιτροπής

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 4

1.1. Γενικά 4

1.2. Γενικές αρχές 4

1.3. Οι υποπεριφέρειες 5

1.4. Διαχείριση και έλεγχοι 6

2. Εφαρμογή κατα την περιοδο 2001–2005 6

2.1. Αποφάσεις της Επιτροπής 6

2.2. Ενισχύσεις που εκταμιεύτηκαν για τη Φινλανδία 6

2.3. Κοινοτικές ενισχύσεις 7

2.4. Ενισχύσεις για τις βόρειες περιφέρειες ανά τομέα 7

2.5. Ενισχυόμενες ποσότητες παραγωγής 8

3. Εξελίξεις στη γεωργικη οικονομια στισ Βόρειες περιοχεσ ενισχυσησ 9

3.1. Εξελίξεις στα βασικά προϊόντα των επί μέρους περιοχών 9

3.2. Εξελίξεις στις χρήσεις γης 10

3.3. Τάσεις όσον αφορά τη διάρθρωση, την παραγωγικότητα και τις μεθόδους παραγωγής στη γεωργία 11

3.4. Εξελίξεις όσον αφορά το γεωργικό εισόδημα και την κερδοφορία 13

3.5. Κοινωνικοοικονομικός αντίκτυπος 14

3.6. Κατάσταση του περιβάλλοντος 14

3.7. Αντίκτυπος στην τροφική αλυσίδα 15

4. Συμπεράσματα 15

1. Εισαγωγή

1.1. Γενικά

Σύμφωνα με το άρθρο 142 της πράξης προσχώρησης της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση, η Επιτροπή επέτρεψε στη Φινλανδία να χορηγεί μακροπρόθεσμες εθνικές ενισχύσεις με σκοπό την εξασφάλιση της διατήρησης της γεωργικής δραστηριότητας στις βόρειες περιοχές. Οι ενισχύσεις αυτές χορηγούνται ιδίως για τη διατήρηση της με φυσικό τρόπο προσαρμοσμένης στις κλιματικές συνθήκες των εν λόγω περιοχών παραδοσιακής πρωτογενούς παραγωγής και της μεταποίησης, για τη βελτίωση των παραγωγικών διαρθρώσεων, την εμπορία και τη μεταποίηση των γεωργικών προϊόντων, τη διευκόλυνση της πώλησης των εν λόγω προϊόντων και την εξασφάλιση της προστασίας του περιβάλλοντος και της διατήρησης του φυσικού χώρου.

Οι περιοχές που υπάγονται στο σκανδιναβικό καθεστώς ενισχύσεων βρίσκονται βορείως του 62ου παράλληλου και μερικές όμορες περιοχές νότια του παράλληλου με συγκρίσιμες κλιματικές συνθήκες, οι οποίες καθιστούν ιδιαίτερα δυσχερή τη γεωργική δραστηριότητα. Κατά τον καθορισμό των περιοχών αυτών ελήφθησαν υπόψη οι ακόλουθοι παράγοντες. Η χαμηλή πυκνότητα πληθυσμού (ανώτατο όριο 10 άτομα/km2), η αναλογία της χρησιμοποιούμενης γεωργικής έκτασης (ΧΓΕ) ως προς τη συνολική έκταση (κάτω του 10 %) και το ποσοστό της γεωργικής έκτασης ως προς την ΧΓΕ για αροτραίες καλλιέργειες που προορίζονται για τη διατροφή του ανθρώπου. Οι περιοχές αυτές καλύπτουν συνολικά 1 417 000 εκτάρια ΧΓΕ τα οποία, το 1994, αντιστοιχούσαν στο 55,5 % της συνολικής ΧΓΕ της Φινλανδίας.

Κατ’ εφαρμογή του άρθρου 143 η Επιτροπή ένα έτος μετά την προσχώρηση υποβάλλει ανά πέντε έτη στο Συμβούλιο έκθεση, σχετικά με τα αποτελέσματα των χορηγηθεισών ενισχύσεων. Οι προηγούμενες εκθέσεις υπεβλήθησαν κατά το 1996 και το 2002.

Η παρούσα έκθεση βασίζεται σε πληροφορίες των φινλανδικών αρχών, ενώ τα συμπεράσματα δεν εξάγονται με γνώμονα το εάν οι στόχοι του προγράμματος έχουν εκπληρωθεί. Για το θέμα αυτό η Επιτροπή ανέθεσε την εκπόνηση ξεχωριστής μελέτης.

1.2. Γενικές αρχές

Οι ενισχύσεις των βόρειων περιοχών διαφοροποιούνται ανά περιοχή και χορηγούνται βάσει μονάδων παραγωγής εντός των ορίων που επιβάλλονται από την ΚΟΑ. Οι περιορισμοί των επιτρεπόμενων ποσοτήτων παραγωγής ανά τομέα ορίζονται σε συνολικό επίπεδο, ενώ τα περιφερειακά όρια τίθενται για λόγους σαφήνειας. Η ενίσχυση δεν μπορεί να συνδέεται με τη μελλοντική παραγωγή ή να οδηγεί σε αύξηση της παραγωγής ή αύξηση στο επίπεδο των συνδυασμένων ενισχύσεων σε σχέση με την ενίσχυση που χορηγήθηκε κατά τη διάρκεια μιας περιόδου αναφοράς.

Βάσει των διαθέσιμων εθνικών στατιστικών στοιχείων σχετικά με τις ποσότητες, η περίοδος αναφοράς για τον καθορισμό των διαφόρων ποσοτικών ορίων για τη γεωργική παραγωγή περιελάμβανε τα έτη 1991–1993, που προηγούνται της ένταξης. Για τον υπολογισμό της συνολικής ενίσχυσης ελήφθησαν υπόψη αφενός η διαφορά των τιμών του 1993 στη Φινλανδία σε σχέση με τις κοινοτικές τιμές (έμμεση ενίσχυση) και, αφετέρου, η διαφορά της άμεσης ενίσχυσης που χρηματοδοτήθηκε από τον εθνικό προϋπολογισμό σε σχέση με την άμεση ενίσχυση που χορηγείται στο πλαίσιο της ΚΓΠ.

Με απόφαση της Επιτροπής ορίζεται το μέγιστο ύψος των ενισχύσεων για τις βόρειες περιοχές ανά προϊόν και τομέα. Η ενίσχυση για όλα τα φυτικά προϊόντα υπολογίζεται ανά εκτάριο. Για τη ζωική παραγωγή η ενίσχυση υπολογίζεται ανά μονάδα χονδρού ζώου (ΜΧΖ) για τα βοοειδή, τους ίππους, τις προβατίνες, τις αίγες, τους χοίρους και τα πουλερικά ενώ για τους ταράνδους ανά κεφαλή. Η ενίσχυση για το γάλα υπολογίζεται ανά χιλιόγραμμο. Προβλέπονται επίσης ενισχύσεις για την αποθεματοποίηση των οπωροκηπευτικών προϊόντων καθώς και κατ' αποκοπή ενίσχυση των νέων γεωργών (κάτω των 40 ετών) για τους βοσκότοπους και την καλλιέργεια σιτηρών. Η ενίσχυση μπορεί να χορηγείται σε παραγωγό (ή τη σύζυγό του) ηλικίας από 18 έως 65 .ετών. Οι δικαιούχοι της ενίσχυσης πρέπει να κατέχουν τουλάχιστον τρία εκτάρια αρόσιμων γαιών ή τουλάχιστον μισό εκτάριο οπωροκηπευτικών.

1.3. Οι επιμέρους περιοχές

Οι βόρειες περιοχές της Φινλανδίας περιλαμβάνουν πέντε επιμέρους περιοχές: C1, C2, C2 βορράς (συμπεριλαμβανομένων όλων των νησιών των περιοχών C1 και C2), C3 και C4 (βλ. χάρτη 1) . Η υποδιαίρεση αυτή επιτρέπει τη διαφοροποίηση της στήριξης στη γεωργία λαμβανομένων υπόψη των ιδιαιτεροτήτων της αγροτικής οικονομίας της περιοχής και του βαθμού της σοβαρότητας των φυσικών μειονεκτημάτων.

[pic]

Χάρτης 1 – Περιοχές γεωργικών ενισχύσεων (οι επιμέρους περιοχές C1 έως C4 περιλαμβάνονται στις βόρειες περιοχές)

1.4. Διαχείριση και έλεγχοι

Δεκαπέντε περιφερειακά Κέντρα Απασχόλησης και Οικονομικής Ανάπτυξης (ΚΑΟΑ) λειτουργούν ως περιφερειακοί οργανισμοί αρμόδιοι για τη διαχείριση του γεωργικού τομέα.

Οι αρμόδιοι υπάλληλοι των δήμων παραλαμβάνουν τις αιτήσεις των γεωργών για τη χορήγηση ενίσχυσης και καταχωρούν τα στοιχεία της αίτησης στο ολοκληρωμένο σύστημα διαχείρισης και ελέγχου (ΟΣΔΕ). Οι διοικήσεις διεξάγουν τους υπολογισμούς και επιδίδουν στους γεωργούς τις εγκρίσεις των ενισχύσεων. Οι αρμόδιοι υπάλληλοι του ΚΑΟΑ ασκούν έλεγχο στους δικαιούχους εθνικών ενισχύσεων όπως γίνεται και για τους δικαιούχους ενισχύσεων από την ΕΕ. Κάθε έτος ελέγχεται επιτόπου το 5% των συνολικών αιτήσεων χορήγησης ενίσχυσης.

Η Φινλανδία πρέπει να αποστέλλει κάθε χρόνο στην Επιτροπή ετήσια έκθεση σχετικά με τα αποτελέσματα των ενισχύσεων που χορηγήθηκαν, συμπεριλαμβανομένων των κοινοτικών ενισχύσεων και, πιο συγκεκριμένα, πληροφορίες σε ό,τι αφορά την τάση της παραγωγής και τα σχετικά μέσα που είναι επιλέξιμα για την ενίσχυση, την τάση της οικονομίας των οικείων περιοχών και τον αντίκτυπο στο περιβάλλον. Με βάση την έκθεση αυτή και άλλες διαθέσιμες πληροφορίες η Επιτροπή επαληθεύει τη συμβατότητα των χορηγούμενων ενισχύσεων με τις συναφείς διατάξεις.

2. Εφαρμογή κατα την περιοδο 2001–2005

2.1. Αποφάσεις της Επιτροπής

Το καθεστώς των ενισχύσεων για τις βόρειες περιοχές της Φινλανδίας εγκρίθηκε με την απόφαση 95/196/EΚ της Επιτροπής της 4ης Μαΐου 1995.

Κατά την προηγούμενη περίοδο αναφοράς 1996–2000, η απόφαση αυτή τροποποιήθηκε δύο φορές με τις αποφάσεις 97/279/EΚ και 2000/405/EΚ της Επιτροπής. Το 2002, η απόφαση που αφορούσε τη Φινλανδία αντικαταστάθηκε από την απόφαση 2002/404/EΚ. Αρχικά η απόφαση διόρθωνε ορισμένα ποσά ενισχύσεων λόγω των συναλλαγματικών διακυμάνσεων και των διαφορών στις τιμές αναφοράς. Κατά δεύτερο λόγο, ορισμένοι τομείς και υποτομείς συγχωνεύθηκαν για λόγους απλοποίησης της διαχείρισης. Αποφασίστηκαν περιορισμοί ως προς τα επίπεδα των ενισχύσεων ανά μονάδα, το συνολικό ποσό ενίσχυσης ανά τομέα και τον αριθμό των μονάδων που καλύπτονται από τις ενισχύσεις, ώστε να αποτραπεί τυχόν αύξηση της παραγωγής.

Έκτοτε, η απόφαση τροποποιήθηκε από την απόφαση C(2004) 2711 ώστε να καταστεί εφικτή η χορήγηση υψηλότερων ενισχύσεων για επενδύσεις σε κάποιες τομείς έως το 2007 και να χορηγείται για τις δαμαλίδες η ενίσχυση που ισχύει για τις θηλάζουσες αγελάδες. Επίσης, με την απόφαση C(2005) 122 εγκρίθηκε δεύτερη τροποποίηση ώστε να συμπεριληφθούν οι ποσότητες SLOM για το γάλα και να επανεισαχθεί η ποσόστωση από το 2005 και μετά. Τέλος, με την απόφαση C(2005) 5599, τα συνολικά ποσά ενισχύσεων περιορίστηκαν από 486,69 εκατ. σε 448,59 εκατ. EUR, ώστε να λαμβάνεται υπόψη το καθεστώς των ενισχύσεων από εθνικά χρηματοδοτούμενες μειονεκτικές περιοχές και να επιτευχθεί η προσαρμογή στις εξελίξεις της ΚΓΠ που αφορούν την κατάργηση ορισμένων ορίων πυκνότητας ζώων.

2.2. Ενισχύσεις που εκταμιεύτηκαν για τη Φινλανδία

Στην αρχή της περιόδου οι ενισχύσεις για τις βόρειες περιοχές σημείωσαν ελαφριά ετήσια αύξηση και ανήλθαν από 351 εκατ. EUR το 2001 σε 385 εκατ. EUR το 2004. Η μείωση στα 328,1 εκατ. EUR το 2005 εξηγείται από την προαναφερθείσα εισαγωγή του προγράμματος των εθνικά χρηματοδοτούμενων μειονεκτικών περιοχών, το οποίο χρηματοδοτήθηκε με το αντίστοιχο ποσό της μείωσης των ενισχύσεων για τις βόρειες περιοχές. Στο τέλος της περιόδου οι ενισχύσεις αυτές αντιπροσώπευαν το 34% των συνολικών γεωργικών ενισχύσεων που είχαν καταβληθεί στις βόρειες περιφέρειες ενίσχυσης. Χρησιμοποιήθηκε περίπου το 74% των εντολών πληρωμών που διατέθηκαν για τις ενισχύσεις στις βόρειες περιοχές την περίοδο 2001–2005.

2.3. Κοινοτικές ενισχύσεις

Η γεωργία στις στηριζόμενες βόρειες περιοχές που υπάγονται στο καθεστώς ενισχύσεων επωφελείται και από τα χρηματοδοτικά μέσα της ΕΕ, λόγου χάρη από τους δύο πυλώνες της κοινής γεωργικής πολιτικής. Όπως φαίνεται στον πίνακα 1, η ενίσχυση που προέρχεται από τους δύο αυτούς πυλώνες έχει αυξηθεί κατά 15 % από το 2001. Αυτό οφείλεται έως ένα βαθμό στην εισαγωγή άμεσων πληρωμών στον τομέα των γαλακτοκομικών προϊόντων ως αποτέλεσμα της μεταρρύθμισης της ΚΓΠ το 2003 και της υψηλότερης από την αναμενόμενη απορρόφησης των γεωργοπεριβαλλοντικών πληρωμών.

Πίνακας 1 – Σύνοψη ορισμένων κοινοτικών ενισχύσεων κατά τα έτη 2001 και 2005

Έτος | Πληρωμές ΚΟΑ εκατ. € | Αντισταθμιστική επιδότηση, ΜΠ(, εκατ. € | Γεωργοπεριβαλλοντικές πληρωμές, εκατ. € | Σύνολο εκατ. € |

2001 | 202 | 230 | 133 | 565 |

2005 | 254 | 234 | 162 | 650 |

( μειονεκτικές περιοχές |

2.4. Ενισχύσεις για τις βόρειες περιοχές ανά τομέα

Οι συνολικές ενισχύσεις που χορηγήθηκαν παρέμειναν εντός των επιτρεπόμενων ποσών σε όλους τους τομείς (πίνακες 2a και 2β ). Αυτό αποδίδεται κυρίως στην αυστηρή δημοσιονομική πειθαρχία και τα χαμηλότερα από τα αναμενόμενα επίπεδα παραγωγής σε ορισμένους τομείς.

Πίνακας 2a – Σύνοψη των ποσών ενίσχυσης για τις βόρειες περιοχές που συνδέονται με τη ζωική παραγωγή για τα έτη 2001 και 2005

Προϊόν | Συνολική ενίσχυση που χορηγήθηκε το 2001 εκατ. € | Συνολική ενίσχυση που χορηγήθηκε το 2005 εκατ. € | Επιτρεπόμενη ενίσχυση για τις βόρειες περιοχές για το 2005, εκατ. € |

Βόειο κρέας | 51,1 | 54,9 | 91,17 |

Πρόβειο και κατσικίσιο κρέας | 2,5 | 3,25 | 3,50 |

Χοίρειο κρέας και πουλερικά | 46 | 37,03 | 61,3 |

Τάρανδοι | 2,7 | 3,49 | 6,16 |

Ίπποι | 2,1 | 2,23 | 2,52 |

Γάλα | 182,5 | 158,9 | 225,22 |

Ενίσχυση για τη μεταφορά γάλακτος και κρέατος | 1,6 | 2,15 | 2,27 |

Σύνολο | 288,5 | 261,9 | 392,2 |

Πίνακας 2β – Σύνοψη των ποσών ενίσχυσης για τις βόρειες περιοχές που συνδέονται με την έκταση για τα έτη 2001 και 2005

Προϊόν | Συνολική ενίσχυση που χορηγήθηκε το 2001 εκατ. € | Συνολική ενίσχυση που χορηγήθηκε το 2005 εκατ. € | Επιτρεπόμενη ενίσχυση για τις βόρειες περιοχές για το 2005, εκατ. € |

Ζαχαρότευτλα | 0,5 | 0,38 | 1,34 |

Γεώμηλα για παραγωγή αμύλου | 0,9 | 0,65 | 1,24 |

Δημητριακά και άλλες αρόσιμες καλλιέργειες | 9,9 | 12,90 | 15,14 |

Οπωροκηπευτικά | 21,4 | 21,43 | 24,69 |

Λαχανικά και μήλα υπαίθριας καλλιέργειας | 0,8 | 0,64 | 0,90 |

Ενισχύσεις για αποθεματοποίηση | 1,07 | 1,00 | 2,86 |

ΧΓΕ (βοσκότοπος, γαία σε αγρανάπαυση, κλπ.) | 15,7 | 16,48 | 27,87 |

Νέοι γεωργοί | 12,1 | 12,68 | 16,66 |

Σύνολο | 62,4 | 66,16 | 89,95 |

Εντός του 2005 χορηγήθηκε προσωρινή επενδυτική ενίσχυση για τους τομείς του γάλακτος, του βοείου κρέατος και των αιγοπροβάτων, συμπεριλαμβανομένης της ενίσχυσης για χώρους αποθήκευσης ζωοτροφών και κοπριάς και για κλωβούς ελεύθερης μετακίνησης. Ενίσχυση ύψους 14,14 εκατ. EUR χορηγήθηκε σε 917 έργα.

2.5. Ενισχυόμενες ποσότητες παραγωγής

Η απόφαση περί χορήγησης ενισχύσεων για τις βόρειες περιοχές καθορίζει τις μέγιστες ποσότητες παραγωγής για τις οποίες μπορεί να χορηγηθεί ενίσχυση. Κατά την περίοδο 2001–2005 σημειώθηκε ελαφριά υπέρβαση των ανώτατων ορίων παραγωγής χοιρείου κρέατος και πουλερικών, καθώς και ίππων για μερικά έτη, ενώ τα ποσά ενίσχυσης ή οι μονάδες περικόπηκαν αναλόγως. Ο αριθμός των ταράνδων για τον οποίο δόθηκαν επιχορηγήσεις μειώθηκε εξαιτίας της εισαγωγής ορίου 50 κεφαλιών ανά αιτούντα.

Πίνακας 3a – Σύνοψη των ενισχυόμενων ποσοτήτων παραγωγής για το 2001 και το 2005, ζωική παραγωγή

Προϊόν | ΜΧΖ με επιχορηγήσεις το 2001 | ΜΧΖ με επιχορηγήσεις το 2005 | Επίπεδα αναφοράς ΜΧΖ για το 2005 | Πλεόνασμα/έλλειμμα για το 2005, % |

Βόειο κρέας | 120 344 | 130 862 | 167 274 | –22% |

Πρόβειο και κατσικίσιο κρέας | 4 740 | 5 668 | 5 886 | –4% |

Χοίρειο κρέας και πουλερικά | 147 764 | 133 967 | 139 200 | –4% |

Τάρανδοι (κεφάλια) | 185 731 | 155 254 | 229 000 | –32% |

Ίπποι | 7 754 | 5 593 | 6 000 | –7% |

Γάλα (t) | 1 848 123 | 1 825 664 | 1 759129 | 4% |

Συνολικά για την περίοδο, η παραγωγή κυμάνθηκε κάτω από τα επιτρεπόμενα όρια σε όλους τους τομείς των καλλιεργειών, με την εξαίρεση ορισμένων ετών κατά τα οποία η παραγωγή υπερέβη ελαφρώς τις τιμές κατωφλίου (πίνακας 3β ).

Πίνακας 3β – Σύνοψη των ενισχυόμενων εκτάσεων, 2001 και 2005, φυτική παραγωγή

Προϊόν | Εκτάρια με επιχορήγηση το 2001 | Εκτάρια με επιχορήγηση το 2005 | Επίπεδα αναφοράς εκταρίων για το 2005 | Πλεόνασμα/έλλειμμα για το 2005, % |

Ζαχαρότευτλα | 2 302 | 2 034 | 3 750 | –46% |

Άμυλο | 4 933 | 4 546 | 6 580 | –31% |

Δημητριακά και άλλες αρόσιμες καλλιέργειες | 304 707 | 315 975 | 557 700 | –43% |

Οπωροκηπευτικά | 216 | 190 | 203 | –6% |

Λαχανικά και μήλα υπαίθριας καλλιέργειας | 2 080 | 1 774 | 2 095 | –15% |

ΧΓΕ (βοσκότοπος, γαία σε αγρανάπαυση, κλπ.) | 421 738 | 427 022 | 848 812 | –50% |

3. Εξελίξεις στη γεωργικη οικονομια στις Βόρειες περιοχεσ ενισχυσησ

Τα συμπεράσματα του παρόντος κεφαλαίου βασίζονται σε πληροφορίες που παρείχαν οι φινλανδικές αρχές κατ' εφαρμογή του άρθρου 143 παράγραφος 2 της πράξης προσχώρησης.

3.1. Εξελίξεις στα βασικά προϊόντα των επιμέρους περιοχών

Οι βασικοί γεωργικοί τομείς στις βόρειες περιοχές της Φινλανδίας είναι το γάλα, το βόειο κρέας και οι χοίροι, τομείς οι οποίοι στο σύνολό τους αντιπροσωπεύουν το 72% των εσόδων της αγοράς. Τα τμήματα που ακολουθούν παρουσιάζουν τις εξελίξεις στα κυριότερα προϊόντα των διάφορων επιμέρους περιοχών. Η περαιτέρω ανάλυση των εξελίξεων στο εσωτερικό των υποπεριφερειών δεν είναι εφικτή με τις διαθέσιμες πληροφορίες.

Γάλα

Η παραγωγή γάλακτος στην περιοχή ενίσχυσης αντιπροσωπεύει περίπου το 77% της συνολικής παραγωγής γάλακτος της Φινλανδίας. Η σχέση αυτή παρέμεινε ουσιαστικά σταθερή καθ’ όλη τη διάρκεια της περιόδου. Με την εξαίρεση κάποιων διακυμάνσεων των όγκων μεταξύ του 2000 και 2005, ο όγκος παραγωγής μειώθηκε κατά 1,2 % περίπου, παρόλο που οι μεταβολές αυτές διαφέρουν μεταξύ των περιφερειών ενίσχυσης.

Πίνακας 4a – Παραγωγή γάλακτος (1 000 t) στις υποπεριφέρειες, 2001–2005

Περιοχή ενίσχυσης / περίοδος ποσόστωσης | 2000/2001 | 2001/2002 | 2002/2003 | 2003/2004 | 2004/2005 | 2005/2006 |

C1 | 527,5 | 535,5 | 521,0 | 512,1 | 501,1 | 501,4 |

C2 | 1 022,1 | 1 047,4 | 1 031,8 | 1 026,5 | 1 016,7 | 1 032,1 |

C2N | 105,4 | 108,2 | 107,5 | 107,3 | 103,1 | 104,9 |

C3 | 172,6 | 177,1 | 178,4 | 174,4 | 168,8 | 170,5 |

C4 | 23,0 | 23,5 | 23,3 | 22,4 | 20,6 | 20,5 |

Σύνολο | 1 850,6 | 1 891,7 | 1 862,1 | 1 842,7 | 1 810,4 | 1 829,3 |

Σημείωση: Οι τιμές αντιπροσωπεύουν τον συνολικό όγκο παραγωγής γάλακτος στις βόρειες περιοχές (συμπ. της παραγωγής χωρίς την ενίσχυση). |

Βόειο κρέας

Οι επιδοτούμενες βόρειες περιφέρειες αντιπροσωπεύουν περίπου το 77% της φινλανδικής παραγωγής βόειου κρέατος. Χάρη στην αυξημένη ζήτηση της αγοράς, η παραγωγή αυξήθηκε κατά τα έτη 2003 και 2004. Το μερίδιο των περιοχών ενίσχυσης στην παραγωγή του βοείου κρέατος έχει ελαφρώς μεταβληθεί, παρόλο που και πάλι οι μεταβολές από περιοχή σε περιοχή διαφέρουν. Πρέπει να σημειωθεί ότι οι μεταβολές στο γάλα και στο βόειο κρέας ακολουθούν σχετικά παρόμοιες τάσεις, γεγονός που υποδεικνύει την αλληλεξάρτηση μεταξύ των δύο ειδών παραγωγής.

Πίνακας 4– Παραγωγή βοείου κρέατος (1000 t) στις υποπεριφέρειες, 2001–2005.

Περιοχή ενίσχυσης / έτος | 2001 | 2002 | 2003 | 2004 | 2005 |

C1 | 19,8 | 19,9 | 20,2 | 19,6 | 18,2 |

C2 | 37,7 | 38,6 | 41,6 | 41,3 | 38,2 |

C2N | 3,7 | 3,6 | 3,9 | 3,7 | 3,6 |

C3 | 5,4 | 5,5 | 6,1 | 5,7 | 5,3 |

C4 | 0,6 | 0,5 | 0,6 | 0,6 | 0,6 |

Σύνολο | 67,2 | 68,1 | 72,4 | 70,9 | 65,9 |

Παραγωγή χοιρείου κρέατος

Η περιοχή ενίσχυσης παράγει το 43% του φινλανδικού χοιρείου κρέατος. Κατά την περίοδο 2000–2005 η παραγωγή χοιρείου κρέατος στην περιοχή αυξήθηκε κατά 22 % περίπου, αλλά το μερίδιό της στην παραγωγή χοιρείου κρέατος σε ολόκληρη την χώρα παραμένει στα ίδια περίπου επίπεδα.

Πίνακας 4γ – Παραγωγή χοιρείου κρέατος (1000 t) στις επιμέρους περιοχές , 2001–2005

Περιοχή ενίσχυσης / έτος | 2001 | 2002 | 2003 | 2004 | 2005 |

C1 | 47,9 | 50,1 | 53,5 | 55,2 | 57,9 |

C2 | 23,9 | 25,7 | 27,9 | 28,7 | 28,0 |

C2N | 1,2 | 0,9 | 1,1 | 1,2 | 1,2 |

C3 και C4 | 1,1 | 1,0 | 1,0 | 1,0 | 1,0 |

Σύνολο | 74,1 | 77,7 | 83,5 | 86,1 | 88,1 |

3.2. Εξελίξεις στις χρήσεις γης

Το 2005 η χρησιμοποιούμενη γεωργική έκταση στην περιοχή που καλυπτόταν από το καθεστώς ενισχύσεων για τις βόρειες περιοχές ανερχόταν συνολικά σε 1.185 εκατ. εκτάρια, τα οποία αντιπροσωπεύουν ποσοστό 52% περίπου της συνολικής χρησιμοποιούμενης γεωργικής έκτασης της Φινλανδίας. Το 39% της γεωργικής έκτασης των βόρειων περιφερειών βρίσκεται στην περιοχή C1, 49% στην περιοχή C2 και 12% στις βορειότερες περιοχές C2N-C4.

Κατά την περίοδο 2000–2005, σε ολόκληρη την περιφέρεια ενίσχυσης η χρησιμοποιούμενη γεωργική έκταση αυξήθηκε κατά 4,4%, ποσοστό που αντιστοιχεί σε 50 400 εκτάρια, χάρη στις εκχερσώσεις κατόπιν των προσδοκιών που δημιουργήθηκαν για την επερχόμενη μεταρρύθμιση της ΚΓΠ. Η έκταση εξακολουθεί να υπολείπεται κατά περίπου 16% της μέγιστης έκτασης που ορίζεται στην απόφαση 2002/404/EΚ της Επιτροπής.

Η χρήση γεωργικής γης συνεχίστηκε, αλλά ορισμένες από τις πιο απόμακρες αρόσιμες εκτάσεις στην περιοχή ενίσχυσης τείνουν να αποκλείονται από την παραγωγή. Δεν υπάρχει κανένα ενδιαφέρον για εκμίσθωση της γης διότι το κόστος καλλιέργειας είναι πολύ υψηλό λόγω του μικρού μεγέθους των αγροτεμαχίων και των μακρινών αποστάσεων. Η μέση τιμή για την απόκτηση πρόσθετης γης στα βόρεια παραμένει σε σχετικά χαμηλά επίπεδα, παρόλο που λόγω ανταγωνισμού για την προσφορά γης προς πώληση ή εκμίσθωση κοντά σε κτηνοτροφικές μονάδες οι τιμές, σε σχέση με το μέσο όρο, αυξάνονται απότομα.

Το 2005, το 44% της ΧΓΕ καλυπτόταν από σιτηρά, το 40% από χορτάρι, το 6% από άλλες καλλιέργειες, ενώ το 10% ήταν σε αγρανάπαυση. Μεταξύ των ετών 2000 και 2005 αυξήθηκαν οι περιοχές που καλύπτονταν από σιτηρά ή ήταν σε αγρανάπαυση ενώ μειώθηκαν οι περιοχές που καλύπτονταν από χορτάρι. Η μεταβολή αυτή οφείλεται κυρίως στο γεγονός ότι πολλές εκμεταλλεύσεις διέκοψαν τις δραστηριότητές τους στον τομέα της ζωικής παραγωγής ενώ, ειδικά στα νοτιότερα μέρη των περιοχών ενίσχυσης, η παραγωγή σιτηρών για ζωοτροφή και άλλων καλλιεργειών συνεχίστηκε ή μέρος των εκτάσεων εκμισθώθηκαν για την επέκταση των εκμεταλλεύσεων.

3.3. Τάσεις όσον αφορά τη διάρθρωση, την παραγωγικότητα και τις μεθόδους παραγωγής στη γεωργία

Κατά τη δεκαετία του ’90 υπήρξε ραγδαία διαρθρωτική αλλαγή της γεωργίας στις περιφέρειες που καλύπτονταν από το καθεστώς ενίσχυσης των βόρειων περιοχών. Η ίδια τάση συνεχίστηκε στις αρχές της πρώτης δεκαετίας του 2000, με μικρές εκμεταλλεύσεις να εγκαταλείπουν τον τομέα της ζωικής παραγωγής και να μετατρέπονται σε εκμεταλλεύσεις φυτικής παραγωγής ορισμένου χρόνου ή να εκμισθώνουν τις εκτάσεις τους σε μεγαλύτερες εκμεταλλεύσεις. Η εκμίσθωση αρόσιμης γης αυξήθηκε σε ολόκληρη την περιοχή ενίσχυσης και, το 2005, περίπου το 35% των αρόσιμων εκμεταλλεύσεων που συνέχιζαν την παραγωγή τους ήταν εκμισθωμένες. Περίπου το ένα τρίτο των εκμεταλλεύσεων διέκοψαν την παραγωγή μεταξύ 1995 και 2005, ενώ το μέσο μέγεθος των εκμεταλλεύσεων στην περιοχή ενίσχυσης αυξήθηκε από 19 σε 31 εκτάρια. Το 2005, στην περιοχή ενίσχυσης υπήρχαν 39 650 εκμεταλλεύσεις. Η μείωση ήταν βραδύτερη στις περιφέρειες ενίσχυσης C2N και ταχύτερη στην περιφέρεια ενίσχυσης C3.

Πίνακας 5a – Αριθμός εκμεταλλεύσεων σε διάφορες υποπεριφέρειες και σε ολόκληρη τη χώρα (2001–2005)

Περιοχή / έτος | 2001 | 2002 | 2003 | 2004 | 2005 | μεταβολή 2001–2005 | μεταβολή % 2001–2005 |

C1 | 18 347 | 17 720 | 17 264 | 16 820 | 16 281 | –2 066 | –11% |

C2 | 20 153 | 19 713 | 19 257 | 18 877 | 18 285 | –1 868 | –9% |

C2N | 2 073 | 2 223 | 2 152 | 2 103 | 1 999 | –74 | –4% |

C3 | 3 242 | 3 163 | 3 075 | 2 972 | 2 865 | –377 | –12% |

C4 | 734 | 731 | 710 | 689 | 666 | –68 | –9% |

Φινλανδία | 77 320 | 75 474 | 73 714 | 72 054 | 69 517 | –7 803 | –10% |

Από το 2000 και μετά ο αριθμός των εκμεταλλεύσεων με περισσότερα από 100 εκτάρια έχει υπερδιπλασιαστεί και το ποσοστό επί της συνολικής έκτασης που καταλαμβάνουν έχει ανέλθει από 6% σε 13,6%.

Πίνακας 5β – Αριθμός και κατανομή των εκμεταλλεύσεων στις βόρειες περιοχές ενίσχυσης για τα έτη 1995, 2000 και 2005

Κατανομή (%) και συνολικός αριθμός εκμεταλλεύσεων στις βόρειες περιοχές ενίσχυσης | Κατανομή (%) και αριθμός εκμεταλλεύσεων | Κατανομή (%) της γης και μέσο μέγεθος εκμεταλλεύσεων (εκτ. ανά εκμετάλλευση) |

1995 | 2000 | 2005 | 1995 | 2000 | 2005 |

κάτω από 20 εκτ. | 62,1 | 48,6 | 44,2 | 34,9 | 20,6 | 15,5 |

20–29 εκτ. | 20,5 | 19,8 | 18 | 25,9 | 18,7 | 14,3 |

30–39 εκτ. | 9,6 | 12,8 | 12,3 | 17,0 | 16,9 | 13,8 |

40–49 εκτ. | 4,2 | 7,5 | 8,5 | 9,7 | 12,8 | 12,2 |

50–99 εκτ. | 3,3 | 10,1 | 14,1 | 10,8 | 25,1 | 30,6 |

100–… εκτ. | 0,3 | 1,2 | 2,9 | 1,8 | 6,0 | 13,6 |

Σύνολο / μέσος όρος | 58 115 | 44 326 | 39 649 | 19,3 | 26,2 | 31,1 |

Κατά την περίοδο 1995–2005 το μέσο μέγεθος αγέλης στις εκμεταλλεύσεις γαλακτοπαραγωγής της περιοχής ενίσχυσης αυξήθηκε από 12 σε 20. Την ίδια στιγμή το μερίδιο παραγωγής γάλακτος εκμεταλλεύσεων με περισσότερες από 50 αγελάδες αυξήθηκε από 0,3 % σε 8,5 %.

Σε λοιπές εκμεταλλεύσεις εκτροφής βοοειδών, ο μέσος αριθμός ζώων αυξήθηκε αντιστοίχως από 20 σε 50. Σχεδόν το ένα τρίτο των λοιπών εκμεταλλεύσεων εκτροφής βοοειδών διαθέτει περισσότερα από 50 βοοειδή, με αποτέλεσμα το μερίδιό τους να έχει δεκαπλασιαστεί σε σχέση με το 1995.

Πίνακας 5γ – Αριθμός και κατανομή εκμεταλλεύσεων γαλακτοπαραγωγής και μονάδων εκτροφής βοοειδών στις βόρειες περιοχές ενίσχυσης για τα έτη 1995, 2000 και 2005

Βόρειες περιοχές ενίσχυσης | Κατανομή (%) και αριθμός εκμεταλλεύσεων | Κατανομή (%), σύνολο και μέσος αριθμός ζώων |

1995 | 2000 | 2005 | 1995 | 2000 | 2005 |

Εκμεταλλεύσεις γαλακτοπαραγωγής |

Λιγότερες από 10 αγελάδες/εκμετάλλευση | 35 | 21,3 | 15,9 | 19,1 | 8,7 | 5,5 |

10–19 αγελάδες/εκμετάλλευση | 54,9 | 50,2 | 44,6 | 61,4 | 44,3 | 33,1 |

20–29 αγελάδες/εκμετάλλευση | 9,2 | 21,6 | 24,8 | 16,8 | 31 | 30,2 |

30–49 αγελάδες/εκμετάλλευση | 0,9 | 6,2 | 12,1 | 2,4 | 13,5 | 22,7 |

50+ αγελάδες/εκμετάλλευση | 0,1 | 0,6 | 2,5 | 0,3 | 2,5 | 8,5 |

Αριθμός εκμεταλλεύσεων | 23 442 | 16 422 | 12 335 | 288 456 | 267 654 | 240 645 |

Μέσος αριθμός ζώων/εκμετάλλευση | 12,3 | 16,3 | 19,5 |

Λοιπές εκμεταλλεύσεις εκτροφής βοοειδών |

Λιγότερα από 10 βοοειδή/εκμετάλλευση | 36,8 | 24,8 | 22,1 | 8,9 | 3,4 | 2,2 |

10–19 βοοειδή/εκμετάλλευση | 27,3 | 19,6 | 18 | 18,9 | 8 | 5,1 |

20–29 βοοειδή/εκμετάλλευση | 13,7 | 13,5 | 11,8 | 16,2 | 9,3 | 5,8 |

30–49 βοοειδή/εκμετάλλευση | 13,3 | 17,5 | 16,9 | 25 | 19,3 | 13,2 |

50+ βοοειδή/εκμετάλλευση | 8,8 | 24,6 | 31,3 | 31 | 60 | 73,8 |

Αριθμός εκμεταλλεύσεων | 5 436 | 3 069 | 2 760 | 110 353 | 108 805 | 137 438 |

Μέσος αριθμός ζώων/εκμετάλλευση | 20,3 | 35,5 | 49,8 |

Κατά την περίοδο 2000–2005 το μερίδιο των εκμεταλλεύσεων που ήταν ιδιοκτησία γεωργών κάτω των 40 ετών μειώθηκε από 28% σε 24%, αλλά το μέσο μέγεθος των εκμεταλλεύσεων που ήταν ιδιοκτησία νέων γεωργών ήταν μεγαλύτερο και αυξήθηκε περισσότερο σε σχέση με τους γεωργούς μεγαλύτερης ηλικίας.

Οι εκμεταλλεύσεις στην περιοχή ενίσχυσης επένδυσαν (με όρους ακαθάριστων επενδυτικών δαπανών) πρωτίστως στην αγορά πρόσθετης γης (97,7 εκατ. EUR) και ακολούθως στην ανέγερση κτιρίων για γαλακτοπαραγωγά βοοειδή (75,8 εκατ. ευρώ), στη συγκρότηση εκτροφείων (57,0 εκατ. EUR) και σε μονάδες παραγωγής βοείου κρέατος (27,5 εκατ. EUR).

Καίτοι οι παραδοσιακές μορφές γεωργικής παραγωγής συνεχίζουν να υφίστανται στην περιφέρεια, η αύξηση του μεγέθους των εκμεταλλεύσεων οδήγησε στην υιοθέτηση τεχνολογιών και μεθόδων παραγωγής κατάλληλων για μεγαλύτερες εκμεταλλεύσεις, γεγονός που αναμένεται να μειώσει το κόστος μακροπρόθεσμα.

3.4. Εξελίξεις όσον αφορά το γεωργικό εισόδημα και την κερδοφορία

Λόγω της αρνητικής εξέλιξης της σχέσης μεταξύ απόδοσης στην αγοράς και κόστους παραγωγής, η γεωργία στις επιδοτούμενες βόρειες περιοχές της Φινλανδίας εξαρτάται σε μεγάλο βαθμό από τις ενισχύσεις που χορηγούνται στον τομέα. Η σχέση ενίσχυσης βόρειων περιοχών/καθαρή προστιθέμενη αξία εκμετάλλευσης (ΚΠΑΕ) για την περίοδο 2000–2006 κυμάνθηκε μεταξύ 0,4 και 0,5.

Η ετήσια αύξηση της καθαρής προστιθέμενης αξίας εκμετάλλευσης ανά μονάδα ετήσιας εργασίας (ΚΠΑΕ/ΜΕΕ) ήταν κατά μέσο όρο 1,8 % κατά την περίοδο 2000–2004. Κατά την ίδια περίοδο, το οικογενειακό εισόδημα εκμετάλλευσης ανά μονάδα οικογενειακής εργασίας (ΟΕΕ/ΜΟΕ) αυξανόταν κατά 1,3 % ετησίως.

Κατά την περίοδο 2000–2004 το οικογενειακό εισόδημα εκμετάλλευσης παρουσίασε μεγάλη διαφοροποίηση στα διάφορα τμήματα της βόρειας περιφέρειας. Στην περιοχή C2 η μέση ετήσια αύξηση του εισοδήματος ήταν σαφώς μικρότερη σε σχέση με τις υπόλοιπες περιοχές. Ένας λόγος για την εξέλιξη αυτή στην περιοχή C2 ήταν η αύξηση του αριθμού των μικρών εκμεταλλεύσεων σιτοπαραγωγής με χαμηλή απόδοση και υψηλό κόστος, καθώς οι γεωργοί εγκατέλειπαν τη ζωική παραγωγή.

Η αύξηση του οικογενειακού εισοδήματος εκμετάλλευσης ανά μονάδα οικογενειακής εργασίας οφείλεται κυρίως στις διαρθρωτικές εξελίξεις στον τομέα της γεωργίας και στη βελτιωμένη παραγωγική ικανότητα. Η επέκταση της παραγωγής και η βελτίωση της αποδοτικότητας ήταν ένας από τους λόγους για τους οποίους οι οικογενειακές εκμεταλλεύσεις διατήρησαν τα εισοδήματά τους. Επίσης, οι αρκετά υψηλές επενδυτικές ενισχύσεις ενθάρρυναν την επέκταση της παραγωγής και ενίσχυσαν την αποδοτικότητα.

Η αύξηση του μεγέθους των εκμεταλλεύσεων και η επέκταση της παραγωγής είναι μεγαλύτερη στον τομέα του γάλακτος σε σχέση με τον τομέα του βοείου κρέατος. Οι εξελίξεις στις τιμές παραγωγού για το βόειο κρέας ήταν αμελητέες, ενώ η αύξηση του κόστους είχε ως αποτέλεσμα τη μείωση των εισοδημάτων και της κερδοφορίας, κυρίως προς το τέλος της συγκεκριμένης περιόδου.

Αντιθέτως, στις χοιροτροφικές εκμεταλλεύσεις και στις εκμεταλλεύσεις σιτοπαραγωγής υπάρχουν σημαντικά πλεονεκτήματα που αντανακλούνται σαφέστερα στους δείκτες εισοδήματος και κερδοφορίας αλλά, και σε αυτές τις εκμεταλλεύσεις, η μέση εξέλιξη των εισοδημάτων και της κερδοφορίας ήταν αρνητική προς το τέλος της περιόδου.

3.5. Κοινωνικοοικονομικός αντίκτυπος

Ο ρόλος του τομέα της γεωργίας και των τροφίμων στις περιφερειακές οικονομίες της περιοχής ενίσχυσης αποδυναμώνεται από το 1995. Το 2003 στη βόρεια Φινλανδία ο γεωργικός τομέας απασχολούσε 61 150 άτομα και η βιομηχανία τροφίμων 13 900 άτομα. Μεταξύ των ετών 1995 και 2003 ο αριθμός των απασχολούμενων στη γεωργία μειώθηκε κατά περισσότερο από 25%, ενώ ο αριθμός των απασχολούμενων στη βιομηχανία τροφίμων παρέμεινε σχεδόν σταθερός.

Ωστόσο, στις βόρειες περιοχές ενίσχυσης της Φινλανδίας και κυρίως στα απομακρυσμένα τμήματα αυτών, οι γεωργοί καταλαμβάνουν σημαντικό μερίδιο του αγροτικού πληθυσμού. Το καθεστώς των ενισχύσεων για τις βόρειες περιοχές εντάσσεται στα μέτρα που έχουν ληφθεί στο πλαίσιο της προσπάθειας που καταβάλλεται με στόχο τη συγκράτηση του πληθυσμού στις βόρειες και ανατολικές περιφέρειες. Οι μακροχρόνιες ενισχύσεις στον βορρά έχουν συμβάλλει σημαντικά στον έλεγχο των απωλειών σε γεωργικό και αγροτικό πληθυσμό και στην άμβλυνση των αρνητικών επιπτώσεων.

3.6. Κατάσταση του περιβάλλοντος

Ένας από τους σκοπούς του συστήματος χορήγησης ενισχύσεων στις βόρειες περιφέρειες ήταν να επηρεάσει θετικά την εφαρμογή της περιβαλλοντικής προστασίας και διατήρησης εξαρτώντας την εκταμίευση της ενίσχυσης από όρους όπως η χρήση αρόσιμων γαιών (ορθές γεωργικές πρακτικές) και οι ποσότητες ζωικού κεφαλαίου (μέγιστη πυκνότητα). Επειδή τα διάφορα επιχειρησιακά προγράμματα έχουν αντίκτυπο στο περιβάλλον, η επίδραση οιουδήποτε μεμονωμένου προγράμματος δεν μπορεί να διαχωριστεί από το σύνολο. Τα γεωργοπεριβαλλοντικά μέτρα υπό την Πολιτική Γεωργικής Ανάπτυξης εφαρμόζονται σε άνω του 95% των εκμεταλλεύσεων της περιφέρειας και στο ίδιο περίπου ποσοστό της αρόσιμης έκτασης.

Οι δείκτες αζώτου και φωσφόρου στην περιοχή που καλύπτεται από το καθεστώς των ενισχύσεων για τις βόρειες περιοχές υποδεικνύουν κάποια βελτίωση στην κατάσταση του περιβάλλοντος. Στις δράσεις που έχουν ευεργετική επίδραση στο περιβάλλον περιλαμβάνονται η κατασκευή πρόσθετων χώρων για την αποθήκευση κοπριάς και ο περιορισμός της χρήσης λιπασμάτων. Η ποσότητα της κοπριάς που παράγεται στον τομέα της εκτροφής βοοειδών έχει μειωθεί με την πτώση του αριθμού των ζώων.

3.7. Αντίκτυπος στην τροφική αλυσίδα

Η κατάσταση όσον αφορά το χονδρεμπόριο και το λιανεμπόριο, τη μεταποίηση και την εμπορία των προϊόντων που ανήκουν στο σύστημα χορήγησης ενισχύσεων για τις βόρειες περιφέρειες παρέμεινε αρκετά σταθερή στη συγκεκριμένη περιοχή. Μεταξύ των επιχειρήσεων του κλάδου των τροφίμων, ο αριθμός των γαλακτοκομείων και των σφαγείων που αγοράζουν πρώτες ύλες από γεωργία μειώθηκε κατά την περίοδο αξιολόγησης στις βόρειες περιοχές. Οι βορειότερες περιοχές μπορεί να είναι, τρόπον τινά, προβληματικές από την άποψη των επιχειρήσεων μεταποίησης που λειτουργούν σε εθνική κλίμακα: ποσότητες πρώτης ύλης που δύνανται να αποκτηθούν από την περιοχή είναι χαμηλές σε σχέση με τους συνολικούς όγκους αυτών των επιχειρήσεων, το κόστος μεταφοράς είναι υψηλό και οι αγορές βρίσκονται σε μεγάλη απόσταση.

4. Συμπεράσματα

Με την παρούσα έκθεση για τις παραχωρηθείσες εγκρίσεις και τα αποτελέσματά τους, έκθεση η οποία βασίστηκε σε στοιχεία που παρασχέθηκαν από τις φινλανδικές αρχές, κατ'εφαρμογή του άρθρου 143 παράγραφος 2 της πράξης προσχώρησης, με σκοπό την υποβολή της στο Συμβούλιο, διαπιστώνονται τα ακόλουθα:

1. Ότι για το μεγαλύτερο τμήμα των τομέων για τους οποίους επετράπη η χορήγηση ενισχύσεων για τις βόρειες περιοχές, συνολικά δεν παρατηρήθηκε υπέρβαση της ενισχυόμενης παραγωγής ούτε του επιπέδου της επιτρεπόμενης στήριξης. Ωστόσο, σημειώθηκε υπέρβαση του επιπέδου παραγωγής στις περιπτώσεις χοιρείου κρέατος και πουλερικών, γάλακτος και σιτηρών. Τα ποσά των ενισχύσεων και οι επιλέξιμες μονάδες περικόπηκαν αναλόγως.

2. Ότι οι έλεγχοι διενεργήθηκαν από το κράτος μέλος και, σύμφωνα με τις εθνικές αρχές, δεν εντοπίστηκαν σημαντικές παρατυπίες. Οι απαιτούμενες εκθέσεις έχουν υποβληθεί στην Επιτροπή όπως ορίζεται στην πράξη προσχώρησης.

3. Στόχος του καθεστώτος ενισχύσεων για τις βόρειες περιοχές είναι η διασφάλιση της διατήρησης της γεωργικής δραστηριότητας στην περιφέρεια. Η προσδιορισμός του βαθμού στον οποίο οι ενισχύσεις των βόρειων περιοχών πέτυχαν τον συγκεκριμένο στόχο είναι δύσκολος καθώς στην ίδια περιφέρεια εφαρμόζονται και άλλα καθεστώτα επιδοτήσεων της γεωργίας. Το καθεστώς, περιλαμβανομένων των πληρωμών, των μεμονωμένων ποσών αλλά και του προσδιορισμού των υποπεριφερειών, ουδέποτε ελέγχθηκε μετά την εισαγωγή του. Ως εκ τούτου, η Επιτροπή έχει αναθέσει τη διεξαγωγή μελέτης ούτως ώστε να αποκτήσει μια ακριβέστερη εικόνα για το καθεστώς, την αποτελεσματικότητα, την αποδοτικότητα και τη σχετικότητά του κατά την περίοδο υλοποίησης 1995–2005. Η μελέτη πρέπει επίσης να εκπονηθεί υπό το φως της μεταρρύθμισης της κοινής γεωργικής πολιτικής. Τα αποτελέσματα της εν λόγω μελέτης θα είναι διαθέσιμα το φθινόπωρο του 2007 και θα χρησιμοποιηθούν για την περαιτέρω ανάπτυξη του καθεστώτος ενισχύσεων για τις βόρειες περιοχές.

Με βάση τις πληροφορίες που παρασχέθηκαν από τις φινλανδικές αρχές, διαπιστώνεται ότι, κατά κανόνα, οι εν λόγω αρχές προέβησαν στην ορθή εφαρμογή της απόφασης 95/195/ΕΚ της Επιτροπής και της απόφασης 2002/404/ΕΚ της Επιτροπής σχετικά με τις ενισχύσεις στις βόρειες περιοχές.